[Video] Vroue in hospitaal ná chaos by Pta-raadsvergaderingRdl. Elma Nel in die hospitaal. Foto: Verskaf Twee vroueraadslede, van onderskeidelik die DA en EFF, is Dinsdag glo deur ŉ manlike ANC-raadslid aangerand, kort voor ŉ algemene raadsvergadering van die Tshwane-metro in Pretoria. Die twee vroue, DA-raadslid Elma Nel en EFF-raadslid Anna Masemola, het reeds sake van aanranding en intimidasie teen die betrokke raadslid by die Wonderboompoort-polisie aanhangig gemaak. Nel moes ná die aanval in die Eugene Marais-hospitaal opgeneem word vir behandeling en Masemola is na verneem word na die Steve Biko-hospitaal geneem. Nel het Woensdag uit die hospitaal aan Maroela Media gesê ŉ groep beweerde ANC-betogers het die oggend na die munisipale kantore in die middestad opgeruk om te betoog teen die aanstelling van ŉ ANC-raadslid in Wyk 19. “Van die betogers het in die gang voor die voorportaal van die munisipale kantoor saamgedrom en daar skade aangerig. Die voorportaal se glasdeur het onder meer in die slag gebly,” het Nel gesê. “Ek het omstreeks 10:00 deur die skare gedruk om tot in die raadsaal te kom, toe die betrokke ANC-raadslid my vir die eerste keer gestamp het.” Skade aan die deur van die voorportaal. Nel het gesê sy was besig om foto’s van die skare en die stukkende glasdeur te neem met haar selfoonkamera, toe die ANC-raadslid haar hard met sy elmboog in die gesig geslaan het. “Hy het my selfoon gegryp en die foto’s wat ek geneem het, uitgewis.” Van die betogers het Masemola ook in die voorportaal aangerand, aangesien sy Wyk 19 se opposisieraadslid is. Skare drom saam voor die voorportaal. Nel het gesê sy en Masemola is vandaar die raadsaal in en is ŉ uur later deur ander raadslede uit die munisipale kantoor vergesel. Die vroue het albei eers klagte by die Wonderboompoort-polisie ingedien vir verdere ondersoek, voordat hulle vir mediese sorg gegaan het. Volgens Nel het haar huisdokter haar na die Eugene Marais-hospitaal verwys, waar sy x-strale en ŉ breinskandering moes kry. Sy het ŉ haarlynfraktuur in een van haar rugwerwels en nekbeserings (whiplash) opgedoen. Nel het gesê sy gaan na verwagting nog ŉ dag of twee in die hospitaal moet bly vir behandeling en waarneming. Die raadsvergadering self is ook ontwrig en in ŉ stadium is bottels en stoele rondgegooi. Verrigting het eers om 01:00 tot ŉ einde gekom. ‘n Video hiervan volg onderaan die berig. Matthew Gerstner, waarnemende woordvoerder van Tshwane-burgemeester, Solly Msimanga, het gesê ŉ verklaring oor die voorval sal binnekort uitgereik word. Kapt. Augustinah Selepe, polisiewoordvoerder, het aan Maroela Media bevestig klagte van aanranding en intimidasie is teen die ANC-raadslid by die polisie aanhangig gemaak is en ondersoek word. Die polisie ondersoek ŉ bykomende saak van opsetlike saakbeskadiging. Niemand is nog in verband met die voorvalle in hegtenis geneem nie. Posted by Shane Maas on Tuesday, September 27, 2016